หุ้นปิดเช้าบวก1.16จุด
หุ้นปิดเช้า บวก 1.16 จุด ที่ 1,148.59 จุด  มูลค่าซื้อขายบางเฉียบ ขาดปัจจัยใหม่กระตุ้น รอความชัดเจนปัญหายุโรป
26 มิ.ย. 2555

หุ้นปิดเช้า บวก 1.16 จุด ที่ 1,148.59 จุด  มูลค่าซื้อขายบางเฉียบ ขาดปัจจัยใหม่กระตุ้น รอความชัดเจนปัญหายุโรป




บรรยากาศการซื้อขายหลักทรัพย์ ภาคเช้าวันที่ 26 มิ.ย.นี้ เป็นไปอย่างซบเซา ท่ามกลางมูลค่าซื้อขายที่เบาบาง เนื่องจากตลาดขาดปัจจัยใหม่เข้ามากระตุ้น และความไม่แน่นอนในปัญหาการแก้หนี้และปัญหาภาคธนาคารของยุโรป ส่งผลให้ดัชนีเคลื่อนไหวแคบ ๆ ปิดที่ 1,148.59 จุด เพิ่มขึ้น 1.16 จุด มูลค่าซื้อขาย 6,976.11 ล้านบาท
น.ส.ธีรดา ชาญยิ่งยงค์ ผู้อำนวยการฝ่ายวิเคราะห์หลักทรัพย์ บริษัทหลักทรัพย์ ฟิลลิป กล่าวว่า ดัชนีช่วงเช้าแกว่งตัวแคบ ๆ ทั้งบวกและลบ ไม่มีปัจจัยใหม่ที่โดดเด่นผลักดันหรือกดตลาด อีกทั้งสัปดาห์สุดท้าย ไม่เห็นสัญญาณการเกิด Window Dressing  ( การทำราคาปิดกลางปี ) ซึ่งโอกาสการเกิดมี 60-70 % ซึ่งนักลงทุนยังให้น้ำหนักหลักที่ปัญหายุโรป  ส่งผลให้มูลค่าซื้อขายตลาดเบาบางลง
สำหรับทิศทางตลาดช่วงบ่าย คาดว่ายังเป็นทิศทางเดียวกับช่วงเช้า ดัชนีมีกรอบการเคลื่อนไหวที่แนวรับ 1,143 จุด และแนวต้าน 1,155 จุด หากหลุดแนวรับ จะลงไปที่แนวรับต่อไป 1,127 จุด